Vahtrik möönab vastupidist ja tunnistab, et on inimeste suhtes, kes talle väga meeldivad, justkui natuke pime. «Ma ei oska neile midagi tarka töö kohta öelda, kuna mulle tundub kõik mingil kombel põhjendatud ja hea,» ütleb ta. Ning Uuspõld lisab, et tööasju arutavad nad kodus  üldse vähe. Kard ja Tammaru täiendavad, et ka ühist teksti päheõppimist tuleb harva ette. Seevastu sageli duettidega esinevate Puurade puhul on kodused laulutunnid tavaline nähtus. «Õpime partiid kodus enne selgeks ja arutame repertuaariküsimusi,» selgitab Väino Puura ning tunneb heameelt oma eramu üle, kuhu neil on Õismäe paneelmajast kolida õnnestunud. Sest Õismäel kostsid seinad läbi ja naabrite heaolu pärast muretsedes ei tihanud nad kodus hääleulatust proovida.